Christian Kelch

Nicolai Christian Kelch (15. detsember (vkj 5. detsember) 1657 Greifenhagen, Rootsi Pommeri – 2. detsember 1710 Tallinn) oli saksa päritolu Eestimaa pastor ja kroonik.Johann Friedrich von Recke; Karl Eduard Napiersky: Allgemeines Schriftsteller- und Gelehrten-Lexicon der Provinzen Livland, Esthland und Kurland. Band 2, G-K, Mitau 1829, lk. 419-420.

 Noorus 
Christian Kelchi isa oli Gottfried Kelch (surn. 1666), kirikuõpetaja Rootsi võimu all olnud Pommeri Greifenhageni linnas, isaisa oli Paulus Kelch, Greifenhageni linna pürjermeister; emaisa Samuel Brauer oli ka kirikuõpetaja Greifenhagenis. Christian Kelch käis 1668–1675 koolis Stettinis. Pärast Skåne sõja puhkemist Rootsi ja Brandenburgi vahel jätkas ta õpinguid Berliini ülikoolis.

1678. aastast õppis ta Oderi-äärse Frankfurdi ülikoolis peamiselt ajalugu. 1679. aastal astus Kelch Rostocki ülikooli, kus võttis osa ka August Vareniuse ja Michael Cobabusi teoloogialoengutest.

 Pastorina 
Rahalise kitsikuse tõttu pidi Kelch oma õpingud katkestama ning siirdus 1680. aasta mais Liivimaale, et seal teenistust leida. Kaks aastat töötas ta Põltsamaa pastori Andreas Forseliuse (1637–1678) ja hiljem Laiuse pastori Reiner Brockmann noorema (1640–1704) laste koduõpetajana. Seal omandas ta väga hea eesti keele. Nagu tema eeskuju Reiner Brockmann vanem (1609–1647), nii hoolitses ka Kelch talupoegade haridustaseme tõstmise ja kirikutöös eesti keele kasutamise eest.

1682 sai Christian Kelch Järva-Jaani pastoriks (1682–1697). Ta asutas seal ühe esimese maarahvale mõeldud kooli. 1697 nimetati ta Viru-Jaagupi pastoriks (1697–1706). 

Ta kritiseeris Liivi- ja Eestimaa talurahva halba kohtlemist  härrasrahva poolt.

Põhjasõja puhkemisel muutus tema kihelkond sõja tallermaaks. 1706 nimetati Kelch Alutaguse praostkond praostiks (1706–1710).

1710. aastal nimetati Christian Kelch Tallinna Niguliste koguduse ülempastoriks. Kuid ta suri veel enne ametisse asumist sama aasta detsembris Tallinnas katku. Ta on maetud Niguliste kiriku lõunaküljel oleva Kelchi pärna alla.Heldur Sander, Põlispärnad Eesti linnades, Eesti Loodus, 2002 nr 11

 Isiklikku
Christian Kelch oli abielus kaks korda: 
10. jaanuaril 1683 abiellus ta Sophie Helene Naupixeriga (1660–1695), kellega oli kaks tütart: Dorothea Helene Höppener (1685–1713) ja Christina Udam (1688–1769);
29. novembril 1696 abiellus ta Euphrosina Cösteriga (1675–1710), kellega oli kolm tütart (Dorothea Winkler (Kelch) (1697–1757), Euphrosyne Elisabeth Harpe (1700–1780), Beata Magdalena Kelch (sünd. 1708) ja poeg Christian (1704–1759), kellest sai Tartu raehärra. Vanema tütre Dorothea Winkleri poeg Reinhold Johann Winkler vanem oli Tallinna superintendent ja samal ajal Tallinna Oleviste koguduse ülemõpetaja.

 "Liefländische Historia" 

Aastatel 1688–1691 koostas Christian Kelch oma ajaloolise peateose "Liefländische Historia", mis ilmus 1695 Tallinnas Johann Mehneri trükikojas. Seal kirjeldas ta Eesti ja Läti ajalugu varasest ajast kuni 1690. aastani. Eriti tähelepanuväärne on trükis esmakordselt 1875 ilmunud jätkuteos "Continuation", mis hõlmas aastaid 1690–1707 ning mis on tänapäevani oma aja parimaks allikaks jäänud. Kelchi ja tema kaasaegsete poolt kirjeldati seal eriti ilmekalt suure näljahäda aastaid (1695–1698) ning Põhjasõja esimesi aastaid. Kelchi nimetatakse meie historiograafias viimaseks tähtsamaks Balti kroonikuks.Enn Küng, Meie esimene ajaloolane, Sirp, 17.04.2009

 Teosed 
 Liefländische Historia, oder kurtze Beschreibung der Denkwürdigsten Kriegs- und Friedens-Geschichte Esth- Lief- und Lettlandes...", Christiano Kelchen, Väljaandja Johann Mehner, Tallinn, 1695. (Trükitud Rudolphstadtis Heinrich Urbani poolt) Digitaalselt EEVA tekstikogus, DSpace,  BSB: 
 ''Liefländische Historia. Continuation 1690 bis 1707." Originaalkäsikirja järgi trükki antud. Toimetanud Johannes Lossius. Tartu, 1875 Digitaalselt

 Eesti keeles
 Liivimaa kroonika. Tõlkinud Ivar Leimus. Toimetanud Kai Tafenau, Helina Tamman, Registrid koostanud Olavi Teppan, Tartu: Eesti Ajalooarhiiv 2004, ISBN 9985-858-41-7
 Liivimaa kroonika järg. Tõlkinud Ivar Leimus. Toimetanud ja registrid koostanud Kai Tafenau, Tartu : Eesti Ajalooarhiiv, 2009, ISBN 9789985858622

 Viited 

 Välislingid 
 TLÜAR rahvusbibliograafia isikud: Kelch, Christian
 Aivar Põldvee, Sõdade ajalugu eestlaste maal Eesti Ekspress, 17. veebruar 2005
 Elulugu (saksa keeles)
 Enn Küng, Meie esimene ajaloolane Sirp, 17. aprill 2009


Kategooria:Kroonikud
Kategooria:Järva-Jaani Ristija Johannese koguduse vaimulikud
Kategooria:Viru-Jaakobi koguduse vaimulikud
Kategooria:Tallinna Niguliste koguduse vaimulikud
Kategooria:Alutaguse praostid
Kategooria:Eestimaa vaimulikud
Kategooria:Rostocki Ülikooli vilistlased
Kategooria:Sündinud 1657
Kategooria:Surnud 1710
Kategooria:Baltisakslased